Sanae Takaichi

Sanae Takaichi (Nara, Japonia, 1961eko martxoaren 7a) idazlea, analista, telebistako aurkezlea eta politikaria da. 2025eko urriaren 21ean, Japoniako lehen ministro izendatu zuten, kargu hori bete duen lehen emakumea. 

2025etik, Alderdi Liberal Demokratikoko presidentea da. 1993tik 2003ra eta 2005etik aurrera, Ordezkarien Ganberako kide da. Shinzo Abe eta Fumio Kishidaren gobernuetan hainbat ministerioren buru izan zen. Ideia ultrakontserbadoreak ditu.

 Bizitza 
Naran jaio eta hezi zen. Ama polizia zuen eta aita kotxe fabrika bateko langilea. Kobe Unibertsitatean graduatu zen.

 Ibilbide profesional eta politikoa 
1987 eta 1989 urteen artean AEBn egon zen lanean, Patricia Schroeder demokratari lagunduz Kongresuan.

Japoniara itzuli zen 1989an eta analista eta idazle gisa lan egin zuen, AEBn ikasitakoa aprobetxatuz. Urte hartan bertan TV Asashi kateko aurkezle lanetan hasi zen.

1993an independente gisa aukeratu zuten Ordezkarien Ganberarako eta 1996an Alderdi Liberal Demokratikoko kide egin zen.

Shinzo Aberen gobernuetan goi mailako karguak bete zituen. Besteak beste, Barne Arazoetarako eta Komunikaziorako Ministro.

2021ean alderdia zuzentzeko hautagai gisa aurkeztu zen, baina ez zuen irabazi. 

2022 eta 2024 urteen artean Ekonomiaren Segurtasunerako Estatu Ministro izan zen, Fumio Kishidaren gobernuan.

2024an berriro aurkeztu zen alderdiko presidente izateko lehiara. Lehen itzulian lehen postua lortu zuen, baina bigarren itzulian Shigeru Ishibak irabazi zion.

Azkenik, 2025ean berriro aurkeztu zen eta bi itzulietan irabazi zuen, alderdiko presidente kargua lortuz.

2025eko urriaren 21ean Japoniako Lehen Ministro izendatu zuten, kargu hori bete zuen lehen emakumea.

 Ideia politikoak 
Nippon Kaigi eskuin muturreko erakunde ultranazionalistako kidea da.

Askotan aipatzen du Margaret Thatcher bere eredu gisa.

Inmigrazioaren kontrako iritziak ditu eta mugak gogortzearen alde dago. Helburu ekonomikoengatik asiloa eskatzen dutenak herrialdetik kanporatu nahi ditu. Gainera, Txina bezalako herrialdeetako ikasleei Japoniara sartzea debekatu nahi die, Japoniako jakintza militarrak euren herrira eraman ez ditzaten. 

Ekonomiari dagokionez, uste du gobernuak sektore estrategikoak bultzatu behar dituela. Adibidez, inteligentzia artifiziala, semikonduktoreak, fusio nuklearra, bioteknologia eta armagintza. Korporazio handiei zergak igotzearen alde ere badago.

Gizarteko gaien inguruan iritzi ultrakontserbadoreak ditu. 2020an gobernuak lege bat onartu zuen ezkonkide bakoitzak bere abizena mantendu ahal izateko. Takaichi kontra agertu zen, familian oinarritutako gizarte egitura suntsituko zuelakoan. Emakumeak enperadore izatearen aurka ere azaldu da. Baita sexu berdinekoen ezkontzen kontra ere. Hala ere, orientazio sexual edo genero identitate desberdinak ulertzearen alde dago. 

Japoniako bandera kaltetzen dutenak kartzelan sartu nahi ditu, eta gobernua kritikatzen duten komunikabideak zigortu ere bai.  

Kanpo politikari dagokionez, Japoniako Konstituzioaren 9. artikulua aldatu nahi du. Artikulu honen arabera, Japoniak ezin du gerrarik egin bere kanpo arazoak konpontzeko. Txinarekiko dependentzia ekonomikoa txikitu nahi du. Eta Taiwanera bisitak egin ditu eta esan du herrialde honen arazoak Japoniarenak ere badirela. 

Japoniak Bigarren Mundu Gerran egindako krimenak esajeratu egin direla uste du, eta Mukdengo istiluaren ondoren Japoniak egindako gerra autodefentsarako izan zela ere ziurtatu du. 

 Bizitza pertsonala 
Taku Yamamoto politikariarekin ezkonduta dago eta, harekin umerik eduki ez badu ere, aurretik hark beste emakume batekin edukitako hiru umeak adoptatu ditu. 

 Erreferentziak 

 Kanpo estekak 

Kategoria:Japoniako politikariak
Kategoria:Nara prefeturako pertsonak
Kategoria:Emakume politikariak
Kategoria:Japoniako emakumeak
Kategoria:Emakume idazleak
Kategoria:Emakume aurkezleak
Kategoria:Telebista aurkezleak
Kategoria:Lehen ministroak
Kategoria:Emakume lehen ministroak